Olympiabakken

**Olympiabakken** on laskettelurinne Kvitfjell Alpinanleggissa Ringebussa Norjassa.

Olympiabakken raivattiin vuoden 1994 talviolympialaisten vauhtilajikilpailuja varten. Rinteen reitin suunnitteli sveitsiläinen Bernhard Russi. Nykyisin se tunnetaan maailmancupin miesten vauhtilajikilpailujen isäntäpaikkana.

## Reitti
Olympiabakkenin yläasema sijaitsee 1 027 metriä merenpinnan yläpuolella hieman Kvitfjell Expressin vuoriaseman alapuolella, paikan nimi on *Kvitfjelleggen* (Kvitfjellin reuna). Miesten syöksylaskuradan lähtopaikka sijaitsee 1 020 metriä merenpinnan yläpuolella. Lähdön jälkeen tulee lyhyt liukuosuus *Gaupereksla* (Ilveksen polku) ennen ensimmäistä S-mutkaa. Sen jälkeen tulee *Orresvingen* (Teeri), jossa sijaitsee naisten syöksylaskuradan lähtö ja miesten syöksyn 1. varalähtöpaikka. Kohta sai nimensä sen takia, koska teeret tarkkailivat siinä kohtaa rinteen rakennustöitä useaan kertaan.

Sitten tulee *Wintherhogget* (Wintherin leikkaus). Se on radan kapein ja jyrkin kohta 64&nbsp;%. Nimi kuvaastaakin hyvin Ringebun silloisen kaupunginjohtajan Erik S. Wintheriä, joka uhmasi Norjan kulttuurimininsteriön päätöstä säästää Kvitfjellin rinteet hakkuilta. Winther halusi saada Lillehammerin olympialaisten alppihiihtokilpailuja Kvitfjelliin, samalla edistäen alueen turismia. Sitten tulee *Sletten* (Tasanko, 23&nbsp;%), joka on nimensä mukaisesti loiva liukuosuus, sitä kutsutaan myös nimellä *The Final Rest*. Osuus on saanut nimensä Arild Slettenin mukaan, joka ensimmäisenä ehdotti miesten syöksylaskuradan tekemistä Kvitfjellin rinteelle. Sletten päättyy radan pisimpään hyppyriin *Russispranget* (Russihyppyri, 52&nbsp;%), josta lennetään pisimmillään jopa 70–80&nbsp;metriä.

Russihyppyrin jälkeen tulee liukuosuus, jota seuraa maaliskuussa 2022 nimettty *Jansrudhoppet* (Jansrudhyppyri, 40&nbsp;%), jota seuraa liukuosuus *Myrlihalsen* (Myrlin kurkku, 25&nbsp;%), se sijaitsee metsässä jota paikalliset kutsuvat Myrliksi. Se loppuu kapeampaan kohtaan, josta alkaa *Elgtraversen* (Hirven kallistus, 23&nbsp;%). Siinä kohtaa menee hirvien ja muiden nisäkkäiden polku radan poikki. Sitten tulee *S-Svingen* (S-mutka, 27&nbsp;%), joka myötäilee paikalla sijainnutta metsäpolkua. Sitten tulee *Bukkerittet* (Pukkiajelu, 30&nbsp;%) ja *Bøygen*, laaja vasemmalle kääntyvä mutka, jossa sijaitsee rinteen toiseksi jyrkin kohta 60&nbsp;%. Sitten tulee S-mutka *Tommy Moe-Kanalen* (Tommy Moe -kanaali, 40&nbsp;%) ja radan viimeinen jyrkänne *Løftet* (Hissi, 45&nbsp;%) sekä *Klemma* (Puristus, 32&nbsp;%), jossa on kompressio.

Kompressionin jälkeen avautuu maalisuora *Mæhlumsgeilen* (Mæhlumin pihatie), jossa on *Tunnelhoppet* (Tunnelihyppyri, 35&nbsp;%) ja *Målhoppet* (Maalihyppyri, 30&nbsp;%). Tunnelihypyn alla menee maantie ja maalihypyn alla rautatie. Mæhlumsgeilen on saanut nimensä siitä että, Mæhlum on lähimmän maalaistalon nimi ja sanalla geile paikalliset tarkoittavat molemmin puolin aidattua tietä.

## Lähteet
*Kvitfjell Alpinanlegg kvitfjell.no 
*Piste Map – Kvitfjell Ski Resort kvitfjell.no 
*Facts – Kvitfjell worldcup.kvitfjell.no 
*Courses – Kvitfjell worldcup.kvitfjell.no 
*Kvitfjell World Cup course presentation  (pdf) hafjell-kvitfjell.no 
*Results – Kvitfjell fis-ski.com